(פסק-דין, מחוזי ת"א, השופטת רחל ברקאי): השינוי שביצעה WAZE הביא תועלת לחברי הקבוצה, על דרך של קביעת ברירת מחדל המבטיחה את פרטיות המשתמש.
העובדות: בקשה מוסכמת להסתלקות מבקשה לאישור תובענה ייצוגית. התובע טען כי הנתבעת, מפעילת אפליקציית הניווט WAZE, הפרה את פרטיות לקוחותיה שעה שמסרה את פרטי המיקום של המשתמשים לאחרים, בניגוד למצגים שהציגה. הנתבעת טענה כי היא מקפידה בפרטיות המשתמשים.
נפסק: הנתבעת הודיעה כי שינתה את מאפייני האפליקציה וכן כי נוכח כניסתן לתוקף של תקנות הגנת המידע האירופאיות, בדעתה לערוך שינויים בתהליך השילוב בין האפליקציה לבין רשתות חברתיות. התובע סבר כי מטרת ההליך הושגה נוכח השינויים שביצעה הנתבעת.
יש לאשר את בקשת ההסתלקות ולדחות את תביעתו האישית של התובע. התובע הניח תשתית לקיומה של עילת תביעה לכאורה. בנוסף, השינוי שביצעה הנתבעת הביא תועלת לחברי הקבוצה על דרך של קביעת ברירת מחדל המבטיחה את פרטיותו של המשתמש, אלא אם ויתר עליה ולא להיפך, כפי שהיה בעבר. יש לאשר את הסכומים שהוסכמו בין הצדדים - גמול למבקש בסך 24,000 ש"ח ושכ"ט לבאי-כוחו בסך 70,000 ש"ח + מע"מ.